Document ID: 32004D0613

ID-DEĊIŻJONI TAL-KUMMISSJONI
tas-6 ta'Awwissu 2004
marbut mal-kreazzjoni ta' grupp konsultattiv tal-katina alimentari u tas-saħħa ta' l-annimali u veġetali
(2004/613/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Billi:
(1)
Fil-White Paper tagħha dwar il-Gvern Ewropew li ġiet adottata fil-25 ta' Lulju 2001 (1), il-Kummissjoni ħadet f'idejha l-impenn li tiftaħ il-proċess ta' elaborazzjoni tal-poliċies ta' l-Unjoni Ewropea, ħalli tassikura parteċipazzjoni aktar qawwija taċ-ċittadini u ta' l-organizzazzjonijiet fil-kunċett tagħhom u fl-applikazzjoni tagħhom.
(2)
Fil-11 ta' Diċembru 2002 (2), il-Kummissjoni għaddiet komunikazzjoni “fuq il-prinċipji ġenerali u n-normi minimi applikabbli għall-konsultazzjonijiet li ħadet f'idejha l-Kummissjoni mal-partijiet interessati” sabiex tassikura metodu koerenti tas-servizzi kollha f'daqqa tal-Kummissjoni fil-proċess ta' konsultazzjoni u fiż-żieda ta' trasparenza fil-konsultazzjonijiet.
(3)
Huwa neċessarju għall-Kummissjoni li tikkonsulta u tinforma l-konsumaturi u wkoll il-gruppi soċjo-ekonomiċi konċernati mill-kwistjoni marbuta mas-sistema ta' tikketti u l-preżentazzjoni ta' l-oġġetti ta' l-ikel u ta' l-ikel ta' l-annimali, is-sigurtà fl-oġġetti ta' l-ikel (3) u fl-ikel ta' l-annimali, in-nutrizzjoni umana marbuta mal-leġislazzjoni ta' l-ikel, is-saħħa ta' l-annimali u l-ġid ta' l-annimali u wkoll mas-saħħa tal-pjanti.
(4)
Ir-Regolament (KE) 178/2002 li jistabbilixxi l-prinċipji ġenerali u l-preskrizzjonijiet ġenerali tal-leġislazzjoni ta' l-ikel, stabbilit mill-Awtorità Ewropea ta' l-ikel għas-sigurtà fl-ikel u li jiffissa proċeduri marbuta mas-sigurtà fl-oġġetti ta' l-ikel, jipprevedi l-konsultazzjoni miftuħa u trasparenti taċ-ċittadini b'mod dirett jew permezz ta' l-intermedjarju ta' għaqdiet rappreżentattivi fil-każ ta' l-elaborazzjoni, ta' l-evalwazzjoni u tar-reviżjoni tal-leġislazzjoni ta' l-ikel, barra jekk l-urġenza tal-kwistjoni ma tippermettix li dan jsir.
(5)
Il-White Paper dwar is-sigurtà fl-ikel li għaddiet mill-Kummissjoni fit-12 ta' Jannar 2000 (4) ipprevediet li toħloq grupp konsultattiv għas-sigurtà fl-ikel filwaqt li terġa' torganizza l-kumitati konsultattivi eżistenti (Azzjoni 81).
(6)
Il-Kumitat konsultattiv ta' l-oġġetti ta' l-ikel kien stabbilit mid-Deċiżjoni 80/1073/KEEtal-Kummissjoni (5).
(7)
Inħolqu kumitati konsultattivi oħra fil-qasam tal-politika agrikola komuni bid-Deċiżjoni 98/235/KEE tal-Kummissjoni (6).
(8)
L-esperjenza wriet il-bżonn li jerġgħu jiġu ggruppati u organizzati l-kumitati konsultattivi differenti li jeżistu madwar it-temi marbuta mal-katina alimentari u mas-saħħa ta' l-annimali u veġetali u li jitjieb il-mod kif jaħdmu.
(9)
Huwa essenzjali li jkunu stabbiliti sistemi permanenti ta' konsultazzjoni taċ-ċittadini fuq livell Ewropew fil-każ ta' l-elaborazzjoni, ta' l-evalwazzjoni u tar-reviżjoni tal-leġislazzjoni komunitarja ta' l-ikel.
(10)
B'kunsiderazzjoni tal-bżonn ta' metodu globali fil-katina alimentari u fis-saħħa ta' l-annimali u veġetali biex jassikura l-protezzjoni tal-konsumaturi, huwa importanti li tkun inkluża fil-qasam ta' sistemi ta' konsultazzjoni, il-ġabra ta' kwistjonijiet marbuta mal-leġislazzjoni ta' l-ikel li tiġbor fiha l-aspetti marbuta mas-sistema ta' tikketti u l-preżentazzjoni ta' oġġetti ta' l-ikel u ta' l-ikel ta' l-annimali, in-nutrizzjoni umana marbuta mal-leġislazzjoni ta' l-ikel, mas-saħħa ta' l-annimali imma wkoll l-aspetti marbuta mal-ġid ta' l-annimali u ma' l-oqsma differenti tas-saħħa veġetali, bħalma huma l-protezzjoni tal-ħxejjex, il-prodotti fitofarmaċewtiċi u l-fdalijiet tagħhom u wkoll il-kondizzjonijiet tal-kummerċjalizzazzjoni seminali u tal-materjal ta' riproduzzjoni, inkluża l-bijodiversità u inklużi l-oqsma tal-proprjetà industrijali marbuta ma' dawn.
(11)
B'kunsiderazzjoni tal-qasam ta' konsultazzjoni li fuqu qed nitkellmu u n-numru kbir ta' proposti ħerġin minn oħrajn tal-partijiet interessati, l-effiċjenza tas-sistemi permanenti ta' konsultazzjoni timplika konsultazzjoni taċ-ċittadini permezz ta' għaqdiet rappreżentattivi ta' interessi tal-katina alimentari u tas-saħħa ta' l-annimali u veġetali fuq livell Ewropew, anke jekk il-konsultazzjoni diretta taċ-ċittadini trid tibqa' dejjem possibbli.
(12)
L-għaqdiet soċjo-professjonali konċernati inklużi l-assoċjazzjonijiet ta' konsumaturi ta' l-Istati Membri kkostitwixxew organizzazzjonijiet għal grad ta' l-Unjoni Ewropea li għandhom bħala għan li jassikuraw rappreżentazzjoni fuq livell Ewropew ta' l-interessi marbuta mal-katina alimentari u mas-saħħa ta' l-annimali u veġetali.
(13)
Il-kwalità ta' sistemi ta' konsultazzjoni tqis li l-iskambji diretti bejn il-Kummissjoni u l-għaqdiet rappreżentattivi fuq livell Ewropew jistgħu jsiru waqt laqgħat strutturati fil-qasam tal-grupp konsultattiv, speċjalment f'dak li għandu x'jaqsam mal-programm tax-xogħol tal-Kummissjoni fil-qasam ta' l-ikel.
(14)
Il-kompożizzjoni ta' grupp konsultattiv m'għandhiex tkun kbira ħafna għal raġunijiet prattiċi ta' organizzazzjoni ta' laqgħat filwaqt li tkun garantita rappreżentanza adegwata ta' l-interessi tal-katina alimentari u tas-saħħa ta' l-annimali u veġetali. Peress li l-grupp ser ikun ikkonsultat b'mod partikulari dwar il-programm ta' xogħol tal-Kummissjoni, huwa essenzjali li jkunu rappreżentati għaqdiet rappreżentattivi li huma l-aktar kapaċi jiddefendu fuq livell Ewropew l-interessi ġenerali marbuta mal-katina alimentari u mas-saħħa ta' l-annimali u veġetali.
(15)
Biex tkun assigurata l-effiċjenza u t-trasparenza tax-xogħlijiet tal-grupp, il-kondizzjonijiet tax-xogħol tagħhom jippermettu l-organizzazzjoni ta' laqgħat tal-grupp ta' xogħol li jistgħu jiġu mkabbra jekk hemm bżonn, permezz ta' persuni oħra jew għaqdiet interessati.
(16)
F'każ ta' nuqqas ta' ċarezza, ikun konvenjenti li wieħed jirrevoka d-Deċiżjoni 80/1073/KEE.
IDDEĊIDIET KIF ĠEJ:
Artikolu 1
Il-Kummissjoni stabbiliet grupp konsultattiv tal-katina alimentari u tas-saħħa ta' l-annimali u veġetali, li minn issa 'l quddiem ser jissejjaħ il-“grupp”.
Artikolu 2
Missjoni
1. Il-Kummissjoni tikkonsulta l-grupp fuq programm ta' xogħol fl-oqsma li ġejjin:
-
sigurtà fl-oġġetti ta' l-ikel u fl-ikel ta' l-annimali,
-
sistema ta' tikketti u preżentazzjoni ta' oġġetti ta' l-ikel u ta' l-ikel ta' l-annimali,
-
nutrizzjoni umana, marbuta mal-leġiżlazzjoni alimentari,
-
saħħa ta' l-annimali u l-ġid ta' l-annimali,
-
kwistjonijiet marbuta mal-protezzjoni tal-ħxejjex, mal-prodotti fitofarmaċewtiċi u l-fdalijiet tagħhom u wkoll mal-kondizzjonijiet tal-kummerċjalizzazzjoni seminali u tal-materjal ta' riproduzzjoni, inkluża l-bijodiversità u inklużi l-oqsma tal-proprjetà industrijali marbuta ma' dawn.
2. Barra minn dan, il-Kummissjoni tista' tikkonsulta l-grupp fuq il-miżuri kollha li hi tkun trid tieħu jew tipproponi f'dawn l-oqsma.
Artikolu 3
Kompożizzjoni tal-grupp
1. Il-grupp huwa magħmul minn rappreżentanti li n-numru tagħhom ma jistax jaqbeż il-45, minn għaqdiet rappreżentattivi fuq livell Ewropew. Dawn l-għaqdiet għandhom ikollhom bħala għan id-difiża ta' l-interessi marbuta ma' l-oqsma msemmija f'paragrafu 1 ta' l-Artikolu 2 u li jwieġbu għall-kriterji li ġejjin: karattri ġenerali ta' interessi difiżi, rappreżentazzjoni miftuħa għal kulħadd jew għall-biċċa l-kbira ta' l-Istati Membri, u eżistenza permanenti fuq livell komunitarju li jippermetti aċċess dirett għall-ħila tal-membri għall-elaborazzjoni ta' reazzjonijiet koordinati u ta' malajr.
2. Fi żmien xahar mid-data ta' l-adozzjoni ta' din id-Deċiżjoni, il-Kummissjoni tistieden lil dawk l-għaqdiet li jixtiequ jipparteċipaw fil-grupp biex jippreżentaw ruħhom fi żmien xahar, billi jiġġustifikaw l-interess tagħhom u l-mod kif jirrispondu għall-kriterji hawn fuq msemmija.
3. Il-Kummissjoni tagħżel l-għaqdiet li jissodisfaw il-kriterji hawn fuq imsemmija bil-mod l-aktar xieraq u tagħmel lista tagħhom, li tiġi ppubblikata fuq il-Ġurnal Uffiċjali ta' l-Unjoni Ewropea.
4. Kull għaqda magħżula għandha tassikura l-koordinazzjoni tax-xogħlijiet ta' konsultazzjoni u ta' informazzjoni bil-manjiera tagħha li tippreżenta l-opinjonijiet l-aktar rappreżentattivi possibbli ta' l-interessi li hi tirrappreżenta.
Artikolu 4
Kondizzjonijiet ta' organizzazzjoni
1. Fil-prinċipju l-grupp jiltaqa' darbtejn fis-sena fil-kwartieri tal-Kummissjoni u kull darba li l-Kummissjoni tħoss il-bżonn.
2. Jistgħu jinħolqu gruppi ta' xogħol biex jeżaminaw kwistjonijiet speċifiċi fuq il-bażi ta' mandat mogħti mill-grupp jew meta dan ikun neċessarju.
3. Il-Kummissjoni tista' tistieden esperti jew osservaturi, inklużi għaqdiet rappreżentattivi li ġejjin minn pajjiżi terzi meta dan jidher utli u neċessarju, biex jipparteċipaw fix-xogħlijiet tal-grupp jew fi gruppi ta' xogħol.
4. Il-grupp flimkien mal-gruppi ta' xogħol ser jingħaqdu skond il-kondizzjonijiet u l-kalendarju definiti mill-Kummissjoni. Il-Kummissjoni tassikura l-presidenza ta' dan.
5. Il-grupp jadotta r-regolamenti interni tiegħu fuq il-bażi ta' abbozz ippreżentat mill-Kummissjoni. Is-servizzi tal-Kummissjoni jassikuraw is-segretarjat tal-laqgħat u x-xogħlijiet tal-grupp inklużi dawk tal-gruppi ta' xogħol.
6. Il-Kummissjoni tassikura l-pubbliċità tax-xogħlijiet tal-grupp.
Artikolu 5
Kunfidenzjalità
Il-membri tal-grupp, l-esperti li jkun hemm okkażjonalment u wkoll kull persuna mistiedna għal-laqgħat tal-grupp bħala osservatur huma mitluba li ma jxandrux l-informazzjonijiet li saru jafu dwarhom permezz tax-xogħlijiet tal-grupp jew ta' gruppi ta' xogħol tagħhom, meta l-Kummissjoni turi li l-informazzjoni imsemmija huma ta' karattru kunfidenzjali. F'każijiet bħal dawn, il-Kummissjoni tista' tiddeċiedi li l-membri tal-grupp biss jirċievu dawn l-informazzjonijiet u jattendu l-laqgħat.
Artikolu 6
Dispożizzjoni finali
Id-Deċiżjoni 80/1073/KEE tal-Kummissjoni bi statut ġdid ta' kumitat konsultattiv dwar l-oġġetti ta' l-ikel hija revokata.
L-Artikolu 7
Tidħol fis-seħħ
Din id-Deċiżjoni tidħol fis-seħħ mill-jum tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Magħmula fi Brussell, fis-6 ta' Awwissu 2004.

Labels: 0
3
15
6